Christia in nuwe Grensoorlog-fliek | SARIE
Mense sê sy is die volgende Charlize. Maar vir Christia Visser is sy pleinweg Christia – sonder fieterjasies en draadwerk.
"Dit is 'n eer om met haar vergelyk te word, ek bewonder haar, maar eintlik is ek maar net Christia Visser, ek doen net my ding," lag sy.
Verlede naweek is sy bekroon met die toekenning vir beste aktrise by kykNET se Silwerskermfees in Kampsbaai vir haar rol in die rolprent Tess waarin sy 'n sekswerker speel. Sy was ook hier te sien in die dokkie Alison oor Alison Botha wat 22 jaar gelede wreed verkrag en aangerand is in Port Elizabeth.
"Dit was 'n ongelooflike voorreg om die prys as beste aktrise vir Tess te kry," vertel Christia aan SARIE.com.
FOTO Instagram / @christiavisser
Beide @tessfilm en @alisonthemovie wys hierdie jaar by die Silwerskermfees Ek is so trots op alby hierdie films afsonderlik en elkeen Wat daar aan gewerk het, Dankie #silwerskermfees2016 #Tess #Alison #Actress #ChristiaVisser #Stories #important #Love #Film #Movie #People #Change #BreakTheSilence #ButterflyRevolution #Feature #Hybrid #instagood #instadaily
A photo posted by Christia Visser (@christia_v) on Jul 24, 2016 at 12:43am PDT
Einde September begin sy skiet aan The Recce, 'n aksiedrama wat gaan oor die Grensoorlog. Maar meer wil sy nie sê nie, buiten: "Dis 'n baie lekker script waarin ek my tande wil inslaan."
Sy erken Tess was 'n baie moeilike rol om te vertolk. "Ek het baie hoë morele waardes en om in die space van 'n sekswerker te wees, was baie moeilik. In die sekstonele wat ek moes uitbeeld, het ek geweet dit gebeur nie werklik nie, maar ek moes tog met myself praat om afstand te kry en dit te doen." Die toekenning wat sy daarvoor gekry het, maak egter al die lyding die moeite werd, vertel sy.
Sy sê sy het nooit die sekswerkers veroordeel nie. "Ek het met baie van hulle vooraf gepraat om bietjie meer van dié leefwyse te leer en ek het baie empatie met hulle. Hulle is net gewone mense met hul eie stories en probleme. Ná die fliek het ek kwaad geword vir die wêreld. Dit is asof ek te jonk té veel geweet het. Ek moes deur baie kwessies werk. Gelukkig het my ouers en vriende my liefdevol ondersteun en gehelp daarmee."
Die nuwe man in haar lewe, Pieter Rossouw, 'n boer van Robertson se wêreld, gee baie stabiliteit in haar lewe, verklap sy.
The best gift you can give someone is your time, because you can never get it back … I spend mine on you with a smile Thank you for your time and everything that goes with it #Us #Happy #Beach #Time #Live #Love #Him #Her #Couple #Together #Smile #Gift #ThankYou #instagood #view #SouthAfrica #Beauty #instadaily
A photo posted by Christia Visser (@christia_v) on Aug 4, 2016 at 11:24pm PDT
"Ons pas net by mekaar. Ek voel rustig op die plaas en hy woon graag premières saam met my by. Ons families is ook dieselfde en hou van drukkies en soentjies. Hy weet net hoe om my te hanteer. Ons lag en speel saam."
Christia is uitgesproke oor die mishandeling van vroue. "Jy kan dit nie onder die mat vee en hoop dit gaan weg nie. Hoekom sal iemand 'n vrou leed wil aandoen? Iewers moes iets mos verkeerd gegaan het. Ouers het hul kinders dalk verkeerd grootgemaak. Maar ons moet dit fix. Mense moet bewus gemaak word van dié euwels."
Dit is hoekom sy graag speel in flieks soos Tess en Alison.
"Daar is mense wat vra of The Butterfly Revolution, 'n veldtog waarby ek en onder andere Sandra Prinsloo, Bobby van Jaarsveld en Victor Matfield betrokke is om ons uit te spreek teen die mishandeling van vroue, werklik 'n verskil maak … Dit is 'n belangrike platform en is vir seker nodig om mense van belangrike kwessies soos vrouemishandeling bewus te maak."
Sy is trots daarop dat Afrikaanse (en Suid-Afrikaanse) flieks soos Tess nie meer wegskram van relevante kwessies wat mense soms ongemaklik maak maar dwing om na te dink nie.